SKRIFTLIG FORESPØRGSEL P-2957/02

af Giovanni Procacci (ELDR) til Kommissionen

(15. oktober 2002)

Om: Forordning (EF) nr. 1019/2002 mærkning af olivenolie

Formålet med Kommissionens forordning (EF) 1019/2002(1) af 13. juni 2002 om handelsnormer for olivenolie er bl.a. at indføre normer for oprindelsesbetegnelser, salg, blandinger og den nye klassificering. Forordningen træder ifølge planen i kraft den 1. november 2002, undtagen de artikler, der vedrører mærkning og betegnelse på blandinger, som først bringes i anvendelse fra den 1. november 2003.

Kan Kommissionen i betragtning af, at EU's politik altid lægger meget stor vægt på produktkvalitet og forbrugerbeskyttelse, først og fremmest ved hjælp af korrekte oplysninger, gøre rede for, hvorfor de normer i forordningen, der bl.a. vedrører oplysninger om oliens oprindelse, og som dermed forhindrer forfalskninger, først træder i kraft på et senere tidspunkt?

Hvis et af formålene med udsættelsen er at give producenterne tilstrækkelig tid til at tilpasse sig de nye normer for mærkning, hvorfor går Kommissionen så med til, at der efter den 1. november 2003 vil kunne findes produkter på markedet, som fordi de er fremstillet inden denne dato, ikke overholder disse nye normer?

Kan Kommissionen endvidere oplyse, hvad den agter at gøre for at forbedre ordningerne for kontrol med produktion og handelsstrømme, der hvis de ikke styrkes vil undergrave bestræbelserne på at opnå et kvalitetsprodukt?

(1) EFT L 155 af 14.6.2002, s. 27.

Svar afgivet på Kommissionens vegne af Franz Fischler

(31. oktober 2002)

I artikel 12 i Kommissionens forordning (EF) nr. 1019/2002 af 13. juni 2002 om handelsnormer for olivenolie(1) er det fastsat, at forordningen anvendes fra den 1. november 2002.

Der er dog fastsat følgende undtagelser:

- produkter, som er markedsført inden den 1. august 2002, kan sælges indtil sidste holdbarhedsdato, og

- bestemmelserne i artikel 3 (yderligere oplysninger for hver enkelt kategori), artikel 5 (fakultative angivelser) og artikel 6 (mærkning af olivenolieblandinger og levnedsmidler, der indeholder olivenolie) anvendes fra den 1. november 2003.

Artikel 4 om angivelse af oprindelse på etiketterne for olivenolie er blevet anvendt fra 1. juli 2002. Denne artikel viderefører den ordning, som blev indført ved Kommissionens forordning (EF) nr. 2815/1998 af 22. december 1998 om handelsnormer for olivenolie(2). Den ændrer således ikke den allerede gældende ordning, men sikrer blot dens kontinuitet.

For at imødekomme de erhvervsdrivendes ønsker undersøger Kommissionen, om det vil være hensigtsmæssigt at ændre artikel 12 i forordning (EF) nr. 1019/2002 ved at forlænge fristerne for gennemførelse af forordningens artikel 2 for så vidt angår kravene vedrørende producenternes direkte salg af olivenolie til forbrugerne og tildele en yderligere frist til at opbruge lageret af etiketter.

Endelig skal Kommissionen meddele det ærede medlem, at den fortsat vil styrke de allerede eksisterende kontrolforanstaltninger, som er baseret på et skøn over udbyttet i homogene områder, indførelsen af det geografiske informationssystem (GIS) for oliven og udelukkelse af den produktion, der hidrører fra nye beplantninger, så man får et bedre overblik over olieproducenternes faktiske produktion. Gennemførelsen af disse foranstaltninger samt de betydelige ændringer, der indføres ved forordningen om handelsnormer, tager sigte på at mindske risiciene for svig og forbedre kvaliteten af den olivenolie, som sælges til den endelige forbruger.

(1) EFT L 155 af 14.6.2002.

(2) EFT L 349 af 24.12.1998.